О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и у одредби члана 97. став 1. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона којим се потврђује Уговор о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основанe у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure агента (у даљем тексту: „Уговор о кредитном аранжману”), садржани су члану 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према коме Народна скупштина одлучује о задуживању Републике Србије.

Законом о буџету Републике Србије за 2024. годину („Службени гласник РС”, бр. 92/23 и 79/24) у члану 3. одобрено је задуживање код Страних инвестиционих корпорација, фондова и банака за Пројекат изградње београдског метроа, фаза I, у износу до 1.500.000.000 евра, који се односи на Уговор о кредитном аранжману у износу дo 178.382.740,33 евра.

Изградња метроа у Београду, представља пројекат од великог значаја за град Београд, посебно из разлога што је Београд један од ретких главних градова у Европи који нема метро превоз.

Развој метро система у Београду заснива се на комбинованом приступу, што претпоставља метро систем који треба да реши постојеће саобраћајне проблеме и обезбеди квалитетнију реализацију мобилности становништва, али да истовремено буде и генератор развоја појединих градских праваца и подручја, који према урбанистичким плановима тек треба да се развијају и урбанизују. Метро систем треба да у наредном периоду има доминантну улогу и постане кичма функционисања система јавног транспорта путника у оквиру континуално изграђеног подручја Београда.

Град Београд је Регионалним просторним планом АП Београд и Генералним урбанистичким планом дефинисан као „регион” и „метрополитен” полицентричног карактера, изразито доминантна развојно-функционална територија државе, односно полицентрично урбано подручје интензивног развоја, функционално повезујући у својих 17 општина са десет метрополитен општина из ближег и даљег окружења.

Регионални просторни план АП Београда јасно предвиђа полицентричност, односно поштовање улоге и значаја свих урбаних центара на територији града. Задатак висококапацитативних шинских система БГ метроа и БГ воза јесте да као стуб система јавног градског превоза увећа саобраћајну приступачност и омогући већу уравнотеженост унутар метрополитена Београда (кроз систем дистрибуирања функција, активности, привредних потенцијала, социјалних и јавних садржаја и др).

Поред основних функција транспорта (да повеже места становања са местом рада и школовања, обезбеди приступачност важним тачкама на територији града, као што су урбани центри, привредне зоне, објекти изузетне рекреативне и туристичке атракције и сл.), он треба да омогући грађанима лакоћу и безбедност комуницирања, инвеститорима ефикасније функционисање објеката, зона или комплекса у које желе да инвестирају, а туристима и рекреативцима удобнију и лакшу доступност појединим одредиштима. Концепт београдског метроа би, дакле, требало да омогући активирање значајног територијалног капитала (грађевинског земљишта у центру и периферији) тј. да омогући да приоритетни потенцијали буду активирани и употребљени на оптималан начин.

Пројекат метроа Београда у највећој мери може да утиче на уздизање града Београда на ниво високог ранга међу метрополитенским градовима и престоницама централне, источне и југоисточне Европе, према мерилима одрживе економије и напредне технологије, веће територијалне кохезије града, вишег нивоа приступачности саобраћајној и другој инфраструктури, учвршћене полицентричности и децентрализације и развијеног урбаног идентитета. Просторни развој града Београда плански је усмерен ка јачању позиције међу метрополама Европе са нивоа MEGA4 ка нивоу МЕGA3.

Између Владе Републике Србије, Владе Републике Француске и града Београда је новембра 2014. године потписан меморандум о разумевању о градњи метроа у Београду.

Меморандум о разумевању је потписан у априлу 2019. године у Пекингу између Владе Републике Србије, града Београда и кинеске компаније „Power Construction Corporation of China, Limited” и има за циљ сарадњу на реализацији овог пројекта.

Комерцијални уговор за пројектовање и изградњу Депоа Макиш потписан је 22. септембра 2023. године између града Београда – Секретаријат за саобраћај и ЈКП Метро и Воз, Министарства грађевинарства, саобраћаја и инфраструктуре, као представника Републике Србије и кинеске компаније Power Construction Corporation of China, Limited, у вредности до 209.862.047,45 евра, што представља цену комерцијалног уговора за робу и услуге које су подобне за плаћање у складу са Sinosure полисом.

У оквиру изградње I фазе I линије метроа, на простору Макиша, између Савске магистрале и ранжирне железничке станице Макиш, предвиђена је изградња и опремање локације депоа који је у функцији метроа. Из Депоа Макиш управљаће се целокупним системом метроа, и то ће бити место за одржавање свих композиција метроа.

Закључком Владе 05 Број: 48-8444/2024-1 од 12. септембра 2024. године утврђена је Oснова за вођење преговора са Deutsche Bank Aktiengesellschaft Filiale Hong Kong (основана у Савезној Републици Немачкој са ограниченом одговорношћу акционара) и усвојен Нацрт уговора о кредитном аранжману у износу од 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основанe у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure агента.

Уговор о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основанe у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure агента, потписан је 20. септембра 2024. године.

Уговором о кредитном аранжману дефинисани су следећи финансијски услови:

* износ кредита: 178.382.740,33 евра;
* корисник кредита: ЈКП Београдски метро и воз;
* период отплате кредита: 13 година, укључујући периода почека од 5,5 година;
* период расположивости кредита: пет година;
* каматна стопа: варијабилна стопа која се базира на 6М EURIBOR-у, увећаном за фиксну маржу од 1,65% годишње;

- провизија на неповучена средства: 0,65%, која се плаћа полугодишње током периода расположивости (и последњег дана периода расположивости) на неповучени износ кредита;

- Sinosure премија: износ Sinosure премије осигурања кредита, која ће бити искључиво за рачун Зајмопримца, а Sinosure ће је накнадно одредити према властитој дискрецији.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основанe у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure агента, који је потписан 20. септембра 2024. године, у оригиналу на енглеском језику.

Одредба члана 2. овог закона садржи текст Уговора о кредитном аранжману у износу до 178.382.740,33 евра између Републике Србије коју представља Влада Републике Србије поступајући преко Министарства финансија као Зајмопримца аранжиран од стране Deutsche Bank Aktiengesellschaft Filiale Hong Kong (основанe у Савезној Републици Немачкој са ограниченом одговорношћу акционара) као Банке за структурирање и Овлашћеног главног аранжера и Агента Кредитног аранжмана и Sinosure агента, у оригиналу на енглеском језику и у преводу на српски језик.

Одредбом члана 3. предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.